
ПРАВИЛА ЗА ПОЛЗВАНЕ НА МЕРИ,  ПАСИЩА  И ЛИВАДИ

ОТ ОБЩИНСКИ ПОЗЕМЛЕН ФОНД НА 

ОБЩИНА  ГЕНЕРАЛ ТОШЕВО 

Правилата за ползване на мерите и пасищата на територията на Община Генерал Тошево са изготвени, съгласно изискванията на чл.37о, ал.1 т.2 от  Закона за собствеността и ползването на земеделските земи  и съдържат:

1. перспективен експлоатационен план за паша;

2. частите от мерите и пасищата, предназначени за общо и за индивидуално ползване, и тяхното разграничаване;

3. частите от мерите и пасищата, предназначени предимно за косене;

4. прокарите за селскостопански животни до местата за паша и водопоите;

5. мерки за опазване, поддържане и подобряване на мерите и пасищата, като почистване от храсти и друга нежелана растителност, противоерозионни мероприятия, наторяване, временни ограждения;

6. ветеринарна профилактика;

7. частите от мерите и пасищата, предназначени за изкуствени пасища, за засяване с подходящи тревни смески;

8. построяване на навеси;

9. въвеждане и редуване на парцелно ползване на пасищни комплекси;

10. охрана;

11. режим на ползване, забрани и ограничения в зависимост от конкретните дадености на топографски, почвени, климатични и други физически условия, и на развитието на животновъдството на територията на общината;

12. карта за ползването на мерите и пасищата по физически блокове, определени в Системата за идентификация на земеделските парцели .

I. ПЕРСПЕКТИВЕН ЕКСПЛОАТАЦИОНЕН ПЛАН ЗА ПАША

Перспективният експлоатационен план е разработен на основание и във връзка с Програмата за развитие на селските райони 2021-2027 /ПРСР/ в страната. Цели на перспективния експлоатационен план са:

1. Дългосрочно опазване на пасищата на територията на  Община Генерал Тошево и опазване на биологичното разнообразие, съгласно   Заповед  №РД-09-786/20.07.2023 г. на Министъра на земеделието и храните  за утвърждаване  на условия за прилагане на стандарти за добро земеделско и екологично състояние по Стратегическия план за развитие на земеделието и селските райони в Република България за периода 2023-2027 .

             2. В дългосрочен план да се повиши капацитета за разработване и управление на агро-екологични проекти. В тази връзка стопаните, кандидатстващи с проекти от ПРСР да бъдат насърчавани да поддържат и възстановяват тревостоя, като за целта използват тревни смески в състава на които има многогодишни бобови растения,  в частност медоносното растение еспарзета.

             3. Постигане на максимална ефективност при използване на мерите и пасищата и достигане на максималния възможен екологичен ефект при ефективно разходване на средствата, получени чрез финансовите стимули на Европейския съюз, предназначени за развитието на земеделието.

             4. Създаване на модел за формиране на сдружения на земеделските стопани, които ще допринесат за по-нататъшното развитие и икономически растеж на районите с пасища.

II.  ОПРЕДЕЛЯНЕ НАЧИНА НА РАЗПРЕДЕЛЕНИЕ НА МЕРИТЕ И ПАСИЩАТА ЗА ОБЩО И ИНДИВИДУАЛНО ПОЛЗВАНЕ

1.Общински съвет Генерал Тошево определя с решение свободните пасища, мери и ливади от общинския поземлен фонд за общо и индивидуално ползване.Списъците се обявяват и публикуват в срок до 1 март по реда на чл. 37и, ал. 3 от ЗСПЗЗ.

            2.Пасищата, мерите и ливадите от общинския поземлен фонд се отдават под наем без търг при условията и по реда на чл. 37и от ЗСПЗЗ.

            3.Лицата по чл. 37и, ал. 1 от ЗСПЗЗ подават заявление до Общинската служба по земеделие Генерал Тошево в срок до 10 март, което се отнася за следващата календарна година. Заявлението и декларацията по чл. 37и, ал. 5 от ЗСПЗЗ са по образец, утвърден от министъра на земеделието и храните.

           4. Разпределението на пасищата, мерите и ливадите от държавния и общинския поземлен фонд се извършва от комисия, определена по реда на чл. 37и, ал. 7 от ЗСПЗЗ. 

           4.1.Комисията съставя списък на допуснатите до участие в разпределението лица, който се обявява и публикува в Областната дирекция "Земеделие"Добрич, Общинска  служба по земеделие Генерал Тошево, Община Генерал Тошево,  кметствата в срок до 30 март. Промени в списъка могат да се правят в 7-дневен срок от неговото публикуване при промяна на обстоятелствата, удостоверени по надлежния ред, както и за отстраняване на допуснати непълноти и/или грешки.

            4.2.Комисията определя необходимата площ за всички собственици или ползватели на животновъдни обекти, допуснати до участие в разпределението за съответното землище, и разпределя едновременно имоти или части от имоти от държавния и общинския поземлен фонд до достигане на нормата по чл. 37и, ал. 4 от ЗСПЗЗ при спазване на последователността по чл. 37и, ал. 8, т. 4 от ЗСПЗЗ.

             4.3. При недостиг на площта по комисията определя с протоколно решение коефициент на редукция на площите, който представлява съотношението между необходимата площ на пасища, мери и ливади за всички допуснати до участие собственици или ползватели на животновъдни обекти в землището и площта на имотите от държавния и общинския поземлен фонд от списъците по чл. 104а, ал. 2 и 3 в същото землище. Коефициентът се прилага спрямо всички лица в землището.

             4.4. След прилагане на коефициента на редукция по т.4.3.,  комисията разпределя едновременно имоти от държавния и общинския поземлен фонд или части от тях, определени с координатен регистър, при спазване на последователността по чл. 37и, ал. 8, т. 4 от ЗСПЗЗ. При наличие на свободни пасища, мери и ливади в съседно землище в същата или в съседна община площите може да се разпределят до достигане на нормата по чл. 37и, ал. 4 от ЗСПЗЗ.

             4.5. В срок до 20 май комисията съставя протокол за разпределените имоти, който се обявява и публикува по реда на чл. 37и, ал. 10 от ЗСПЗЗ. Протоколът по чл. 37и, ал. 10 може да се обжалва относно площта на имотите в 14-дневен срок пред Районен съд Генерал Тошево. Обжалването не спира изпълнението, освен ако съдът разпореди друго.

             4.6. Въз основа на протокола по т.4.5.,  в срок до 20 юни Кметът на Община Генерал Тошево, сключва договор за наем с минимален срок 5 календарни години, който започва да тече от следващата календарна година. Договорът се сключва след заплащане на сумата по чл. 37и, ал. 12 от ЗСПЗЗ.

              4.7. Лицата, които са сключили договори по т.4.6., могат да изграждат в имотите електропастири и преместваеми спомагателни постройки за обслужване на имота след изразено писмено съгласие на кмета на общината.
              4.8. След изтичането на срока на договора или при предсрочното му прекратяване в срок до един месец лицата по т. 4.6. имат право да премахнат изградените постройки и ограждения, като при неупражняване на това право изграденото в имота остава за неговия собственик.

              5. Останалите след разпределението свободни пасища, мери и ливади от общинския  поземлен фонд се отдават под наем чрез търг по чл. 37и, ал. 13 от ЗСПЗЗ, в който могат да се наемат допълнителни площи, независимо от нормата по чл. 37и, ал. 4 от ЗСПЗЗ. Търговете се провеждат  по реда на Закона за общинската собственост. В търга се допускат до участие само собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, в същата или в съседна община, независимо от областта, в която се намира.

ІІІ. ЧАСТИ ОТ МЕРИТЕ И ПАСИЩАТА, ПРЕДНАЗНАЧЕНИ ПРЕДИМНО ЗА КОСЕНЕ 
Косенето в пасищата да се извършва след 15 юни, максимум 2 коситби годишно, като се спазват Националните стандарти, утвърдени със заповеди на Министъра на земеделието и храните за добро екологично и земеделско състояние. Косенето да се извършва ръчно или с ръчни косачки за бавно косене, като се започва от средата към периферията или от единия край на ливадата към другия с ниска скорост. Окосената трева се изсушава и събира на купове или се изнася от парцела.

           Земеделските стопани, които поддържат постоянно затревените площи чрез паша, трябва да поддържат гъстота на животинските единици на цялата пасищна площ на стопанството, на която се извършва пашата, от 0,3 до 1 ЖЕ/ха.

В размножителния период на птиците следва да не се извършва коситба.

ІV. ПРОКАРИ ЗА СЕЛСКОСТОПАНСКИ ЖИВОТНИ ДО МЕСТАТА ЗА ПАША И ВОДОПОИТЕ.
Като прокари за селскостопански животни до местата за паша и водопоите да се ползват съществуващите прокари и полските пътища.

  
 V. МЕРКИ ЗА  ОПАЗВАНЕ, ПОДДЪРЖАНЕ И ПОДОБРЯВАНЕ НА МЕРИТЕ И ПАСИЩАТА
При ползването на мери, пасища и ливади е необходимо да се спазват и Условията за прилагане на стандарти за добро земеделско и екологично състояние (ДЗЕС), одобрени и определени със ЗАПОВЕД № РД 09-786 от 20.07.2023 година на Министъра на земеделието и храните, както следва: 

ДЗЕС 1: Поддържане на съотношението на постоянно затревените площи (ПЗП) към земеделската площ на национално ниво и на ниво стопанство.
 Съотношението на постоянно затревените площи спрямо общата земеделска площ, декларирана от земеделските стопани през съответната година, не трябва да намалява с повече от 5% спрямо референтното съотношение от 13.17%, определено през 2018 г. Съотношението се поддържа ежегодно на национално ниво. При спад на съотношението с повече от 5% през съответната година, земеделските стопани на ниво стопанство, които са преобразували постоянно затревени площи и са допринесли за намалението на съотношението през съответната година спрямо предходната, се задължават да възстановят разораните през съответната година постоянно затревени площи. 

         ДЗЕС 2: Опазване на влажни зони и торфища.

          В границите на влажните зони и торфищата, при всички видове земеделски площи се забраняват: 
          - всички дълбоки почвени обработки, свързани с обръщане на почвения хоризонт (дълбока оран - 20-35 см или плитка оран 10-20 см), дълбоко разрохкване (60-80 см); - пресушаването и дренирането; - преобразуването и разораването на постоянно затревените площи; 
       - изгарянето на растителността;
     - използването на минерални и органични азотсъдържащи торове и продукти за растителна защита.    

          ДЗЕС 3: Забрана за изгаряне на стърнища от полски култури
          Забранява се изгарянето на стърнищата, освен по фитосанитарни причини, установени по съответния ред и придружени с документ от компетентен орган, указващ размера на площта, за който се прилага.

         ДЗЕС 4: Изграждане (поддържане) на буферни ивици по протежението на водните течения. 
          Забранява се използването на минерални и органични торове, както и на продукти за растителна защита в буферните ивици:

           - с ширина минимум 5 метра на равнинни площи (до 5,0%, или до 3°), по протежение на повърхностни водни течения (реки, потоци, канали, езера, язовири, море), с изключение на оризовите клетки; 

           - с ширина минимум 10 метра на равнинни площи (до 5,0%, или до 3°) при торене с течна фракция на оборския тор; - с ширина минимум 10 метра при торене на площи при наклонени терени (до 10,0% или до 6°); 

        - с ширина минимум 50 метра при площи с остър наклон - > 10% наклон (над 6°). 

        Буферните ивици да отговарят на следните критерии: Минималната ширина на буферните ивици е определена на 5 метра при равнинни терени и повече -10 и 50 метра при наклонени терени. Буферните ивици по протежение на повърхностните водни обекти (течения) трябва да имат растителна покривка или остатъци от нея през цялата година, съставена от тревисти, храстовидни или дървесни видове.
         ДЗЕС 5: Управление на обработката на почвата, намаляване на риска от деградация на почвата и ерозия, включително отчитане степента на наклона .
         Не се извършват механизирани дейности по обработка на почвата върху наводнени или преовлажнени почви в цялото стопанство.
        ДЗЕС 6: Поддържане на минимална почвена покривка през периоди и на площи, които са най-чувствителни. 
         ДЗЕС 7: Сеитбооборот (ротация) на културите върху обработваема земя, с изключение на култури, отглеждани под вода. 
        ДЗЕС 8: Минимален дял от обработваемата земя, предназначен за непроизводствени нужди и обекти; запазване на особеностите на ландшафта и забрана за рязане на живи плетове и дървета през размножителния период и през периода на отглеждане на птиците върху цялата земеделска площ. 
          Задължително е да се запазват и поддържат съществуващите характеристики на ландшафта чрез: 
- забрана за изрязване на жив плет и дървета по време на размножаването и отглеждането на птици (от 1 март до 31 юли);
 - запазват се полските граници (синори) в блока на земеделското стопанство и/или земеделския парцел; 
- запазват се съществуващите трайни тераси в блока на земеделското стопанство и/или земеделския парцел;
 - опазват се постоянните пасища, мери и ливади от навлизането на нежелана растителност - орлова папрат (Pteridium aquilinum), чемерика (Veratrum spp.), айлант (Ailanthus altissima), аморфа (Amorpha fmticosa) и др.
         ДЗЕС 9: Забрана за преобразуване или разораване на постоянно затревените площи, определени като екологично чувствителни в зоните на НАТУРА 2000. 
Екологично чувствителни постоянно затревени площи са всички постоянно затревени площи, намиращи се в защитени зони по чл. 3, ал. 1, т. 1 от Закона за биологичното разнообразие (ЗБР). Те не трябва да бъдат разоравани или преобразувани.

Мерки за поддържане и подобряване на мерите и пасищата:

1.Не се допуска строителство в мерите и пасищата. Промяната на предназначението на мерите и пасищата се извършва при спазване на условията и реда на Закона за опазване на земеделските земи.
2.Да не се разорават и превръщат в обработваема земя - нива.

3.Кмета /кметски наместник/ на населеното място и специализираните органи да осъществяват контрол за провеждането на мероприятията по осигуряване на пожарна безопасност в пасищата и мерите. Мероприятията по осигуряване на пожарна безопасност, се извършва от и за сметка на ползвателите при сключен договор за ползването им.

4.Почистване от камъни:

- при равни терени почистването да се извършва ръчно, като се събират на купчинки и след това се изнасят;

- при стръмни и застрашени от ерозия терени събраните камъни се подреждат на кордони-тераси по хоризонталите на релефа на разстояние от 20 до 100 м.

5.Възстановяване на изоставени пасища (чрез умерена паша или косене).

6.Почистване от храсти:

- чрез целенасочена паша;

-механично почистване чрез изрязване.

7. Борба с плевелната растителност:

-  чрез навременна коситба;

-  регулирана паша;

-  окосяване на неопасаната трева.

8. Регулиране на водния режим при заблатени площи:

-чрез диги или мрежа от открити канали за отводняване за ускоряване на повърхностния отток.

Мерки свързани с пашуването:
1. При свободна паша се спазват следните основни положения:

-    Начало на пашата - в края на фазата на бретене на тревните култури при височина на тревостоя  8-10 см. за овцете и на 15 см. - за крави;

-    Да не се допуска паша на животните през ранна пролет и късна есен;

-  При силно охрастени пасища да се прилага т. н. целенасочена паша в началото на вегетацията;

-  Да не се допуска струпване на животните на едно и също място за да се избегне селективното изпасване.

2. При регулирана паша се прави парцелиране при спазване на следните основни положения:

-  Броя на животните да се съобрази с продуктивното състояние на пасището;

- Брой, големина и форма на парцелите зависят от периода на възстановяване на тревостоя - при сухи условия броя им е от 10 до 17дни, а при поливни 5-10 дни;

-  Пашата започва при достигане на пасищна зрялост на тревите;

-  Животните престояват във всеки парцел до 6 дни;

-  Пашата приключва при използване на 75% от тревостоя;

-   След всяко използване на парцела се почива 20-30 дни при поливни условия и 40-50 дни при сухи условия. 

3. Комбинирано използване -сенокосно и пасищно: 

-  Редуване по години;

- Двуполна система, при която площа се разделя на две части, в едната се пасе до края на юли, а в другата се коси, след което начина на ползване на парцели се сменя.

VI. ВЕТЕРИНАРНА ПРОФИЛАКТИКА

Мерките за ветеринарна профилактика и борба срещу болестите по животните са посочени в Държавната профилактична програма за задължителните мерки за профилактика и борба срещу болестите по животните, съгласно чл. 118, ал. 1 от Закона за ветеринарномедицинската дейност /ЗВД/. 
При поява на заразна болест изпълнителният директор на БАБХ издава заповед, с която определя мерките за ограничаване и ликвидиране на болестта.  
             Постоянно действащата общинска епизоотична комисия предприема действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат мероприятия за обезвреждане на околната среда, химизация на биотопи, почистване и райониране на пасищата, хигиенизиране на водопои или налагане на забрана върху използването им при необходимост. В обявените огнища на заразни болести се провеждат задължителни /текущи и заключителни/ дезинфекции, дезинсекции и дератизации /ДДД/ предвидени в съответната наредба.

VII. МЕРИ И ПАСИЩА ПРЕДНАЗНАЧЕНИ ЗА ИЗКУСТВЕНИ ПАСИЩА, ЗА

ЗАСЯВАНЕ С ПОДХОДЯЩИ ТРЕВНИ СМЕСКИ
При необходимост, частите от мерите и пасищата, предназначени за изкуствени пасища, да се засяват с подходящи тревни смески /видове, характерни за района/.

VIII. ПОСТРОЯВАНЕ НА НАВЕСИ

Построяването на навеси в мери и пасища се извършва съгласно изискванията на Наредба № 19 от 25 октомври 2012 г. за строителство в земеделските земи без промяна на предназначението им  и Закона за опазване на земеделските земи.

ІХ. ВЪВЕЖДАНЕ И РЕДУВАНЕ НА ПАРЦЕЛНО ПОЛЗВАНЕ НА ПАСИЩНИ КОМПЛЕКСИ.
Въвеждане и редуване на парцелното ползване на пасищата е условие за поддържане на мерите и пасищата в добро земеделско и екологично състояние. Неравномерното изпасване и утъпкване на тревите води до ликвидиране на тревната покривка, която е предпоставка за развитие на ерозионни процеси на почвата и намаляване на нейното плодородие. Използването на пасищата е системно и безсистемно /свободно/. При системната паша се прилага парцелния принцип на паша, при който отделните парцели се изпасват последователно през 5 – 6 дни. Връщането към изпасаните парцели става след 3 до 6 месеца, през което време тревостоя се възстановява и се извършва биологическо самоочистване. Рационалното и щадящо използване на ливадите и пасищата е процес, който се контролира и регулира; дадена площ да се изпасва за не повече от 4 - 6 дни от говеда и 6 - 8 дни от овце; да се осигурява необходимото време за покой и израстване на тревите. Броят на животните на единица площ да е съобразен с продуктивните възможности на пасищата и с вида на животните. През пролетта пашата да започва, когато пасищата са добре просъхнали, а през есента да се прекратява около месец преди настъпване на трайните застудявания, за да израснат тревите и се подготвят за успешно презимуване.
X. ОХРАНА

Ползвателите на мери и пасища от Общинския поземлен фонд организират охраната на ползваните от тях имоти, включени в договора за наем и за които са поели задължението да ги поддържат в добро земеделско и екологично състояние, включително недопускане и/или разпръскване на битови отпадъци в наетия имот.
 X1. РЕЖИМ НА ПОЛЗВАНЕ, ЗАБРАНИ И ОГРАНИЧЕНИЯ В ЗАВИСИМОСТ ОТ КОНКРЕТНИТЕ ДАДЕНОСТИ НА ТОПОГРАФСКИ, ПОЧВЕНИ, КЛИМАТИЧНИ И ДРУГИ ФИЗИЧЕСКИ УСЛОВИЯ, И НА РАЗВИТИЕТО НА ЖИВОТНОВЪДСТВОТО НА ТЕРИТОРИЯТА НА ОБЩИНАТА.

Режим на ползване: 

                   Ползването на мерите, пасищата и ливадите да се извършва в съответствие с изискванията за дългосрочното им опазване и опазване на биологичното разнообразие, предотвратяване на изоставянето на пасищата и използването на земите за други цели.  

                  Мерите, пасищата и ливадите, определени за общо ползване, се ползват безвъзмездно от всички лица, притежаващи животни, в съответствие с традиционната практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада, съгласно § 2д от ЗСПЗЗ.

 Мерите, пасищата и ливадите от общинския поземлен фонд, определени за индивидуално ползване, могат да се отдават под наем или аренда по реда на чл. 24а, ал. 6, т.4 от ЗСПЗЗ на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по процедурата, определена в чл. 37и от ЗСПЗЗ  Срокът на договорите е 5 стопански години.  Останалите свободни пасища, мери и ливади от общинския поземлен фонд се отдават под наем чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ, а договорите се сключват за една стопанска година.  

Задължения на общината:

          1. Да  предостави за ползване на собствениците или ползвателите на животновъдни обекти с пасищни селскостопански животни, регистрирани в Интегрираната информационна система на БАБХ, мерите и пасищата – публична общинска собственост. 

      2. Нормата на площите, които ще се разпределят съобразно броя и вида на регистрираните пасищни селскостопански животни е следната: 
- не повече от 15 дка за 1 животинска единица – в имоти от първа до седма категория
-  до 30 дка за една животинска единица  - в имоти от осма до десета категория

- на правоимащите лица, които отглеждат говеда с предназначение за производство на месо и от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория
     В § 2в от ДР на ЗСПЗЗ е определено, че пасищни селскостопански животни по смисъла на този закон са едрите и дребните преживни селскостопански животни а, в § 2з е дефинирано понятието „животинска единица” – това е условна единица за приравняване на броя на различните видове и категории животни, както следва:

- един кон над 6-месечна възраст, един бивол и едно говедо над двегодишна възраст се равнява на една животинска единица;

                    -говедо или бивол на възраст от 6 месеца до две години се равнява на 0,6 от животинска единица;

- една овца или една коза над 12-месечна възраст се равнява на 0,15 от животинска единица.

Ползвателите на общински мери и пасища се задължават:

1.Да почистват постоянните пасища от нежелана храстовидна растителност и да провеждат борба с плевели и устойчиви растителни видове.

2 .Да не променят предназначението на пасищата и мерите, да не ги разорават и да не ги използват за не земеделски нужди.

3. Да не допускат замърсяването им с битови, строителни, производствени, опасни и други отпадъци.

4.Д а не се палят сухи треви и храсти в пасищата, мерите.

5.Да окосяват пораснала не изпасаната трева.

6.При необходимост да извършват пръскане със съответните разрешени препарати за обезпаразитяване и наторяване. Да не ги наторява с изкуствени торове и с утайки от пречистени отпадни води.

7.Да районират пашата, така че да се избягва преизпасването на тревостоя.

8.Да не се извършва паша без пастир.

9.Да не се извършва паша в горите граничещи с пасищата.

            10.Да не се допуска лагеруване на домашни животни в пасищата.

            11. Да не извършват сеч на намиращите се върху отдадените под наем пасища и мери
отделно стоящи или групи дървета, без разрешение от оторизираните органи.

            12. Да ги опазват от ерозиране, заблатяване, засоляване.

            13.  Да не изграждат постройки с траен статут в пасищата и мерите.

            14. Да не ги преотстъпват за ползване на трети лица.

             15.Лично да съпровождат стадото по пътя до пасището и се грижат за него в пасището, или да ангажират и изрично посочат друго лице, което за извършва това от тяхно име и за тяхна сметка.

16.При агротехнически мероприятия, като подсяване, торене, борба с плевелната растителност, отводняване и напояване, както и построяването на навеси се съгласуват с общинска администрация, а мероприятията почистване от камъни и почистване от храсти с кмета или кметския наместник на населеното място.

17. Въвеждат се ограничения за ползване на пасища включени в Натура 2000, както следва:

-превръщането на мери, пасища и ливади в обработваеми земи; 
- коситба в размножителния период на птиците;

- използването на определени торове или средства за растителна защита; 
- унищожаването на видове от флората - късане, изкореняване, изкопаване и сеч; 
-преминаване и престой с моторни средства; 
-паша на животни над допустимия вид и брой;

-изхвърлянето на селскостопански, битови и други отпадъци в и до синорите.

19.За пасища при тревно покритие по-малко от 50% или при хвойново покритие на 50% стадата задължително се пренасочват към друго пасище.

20. Пашата на селскостопански животни да се извършва в светлата част на денонощието.

21. Косенето в пасищата да се извършва след 15 юни, максимум две коситби годишно. Косенето да се извършва ръчно или с ръчни косачки за бавно косене, като се започва от средата към периферията.

22. За прокари до местата за паша и водопой на животните да се използват съществуващите полски пътища, а за излизане от населеното място да се използва маршрут, определен от кмета/км.наместник на населеното място.

ОБЩИНА ГЕНЕРАЛ ТОШЕВО


ОБЛАСТ ДОБРИЧ





9500 Генерал Тошево, ул. “Васил Априлов” № 5, www.generaltoshevo.bg


Тел.: 05731/20-20, Факс: 05731/25-05, mail@toshevo.org

